KIRJALLINEN KYSYMYS P-0507/03 esittäjä(t): Emilia Müller (PPE-DE) komissiolle. Uudenlaisen tienreunapaalujen asennusjärjestelmän käyttöönotto koko EU:ssa.



Virallinen lehti nro 222 E , 18/09/2003 s. 0210 - 0211



KIRJALLINEN KYSYMYS P-0507/03 esittäjä(t): Emilia Müller (PPE-DE) komissiolle (18. helmikuuta 2003) Aihe: Uudenlaisen tienreunapaalujen asennusjärjestelmän käyttöönotto koko EU:ssa Toimiva tienreunapaalujärjestelmä on ehdoton edellytys turvalliselle tieliikenteelle, koska se auttaa kuljettajia suunnistautumaan oikein, varsinkin öisin. Niille ajoneuvonkuljettajille, jotka eivät tunne kyseistä tieosuutta, tienreunapaalut ovat välttämättömiä turvallisen ajon takaamiseksi. Uudenlainen tienreunapaalujen asennusjärjestelmä mahdollistaa paalujen korkeuden vähentämisen puoleen ja niiden asentamisen tukirakenteiden päälle. Paalut ovat siten irrallaan maasta. Tukirakenteita ei asenneta suoraan tienreunaan kuten tähänastiset tienreunapaalut vaan ne kiinnitetään kauemmas tiestä uloimmalle pientareelle. Tukirakenne, johon paalu asennetaan, ulottuu paalujen nykyiselle sijaintipaikalle. Muovista tai teräksestä valmistettu rakenne lisää huomattavasti erityisesti moottoripyöränkuljettajien turvallisuutta ja vähentää yleisesti loukkaantumis- ja onnettomuusriskiä tieliikenteessä. Uudet tienreunapaalut eivät myöskään haittaa ruohonleikkuuta ja pientareen puhdistustöitä kuten tähänastiset. Kunnat, alueet ja muut teiden rakennuksesta vastuussa olevat tahot voivat siten säästää huomattavasti työn määrässä ja kustannuksissa. Näiden perustietojen pohjalta esitän komissiolle seuraavat kysymykset: - Aiotaanko teiden rakentamista ja liikennettä edelleen yhdenmukaistaa lähiaikoina? - Pyritäänkö EU:n jäsenvaltioiden teiden varustusta lähentämään toisiinsa? - Voidaanko yllä kuvatut tienreunapaalut ottaa käyttöön Euroopan laajuisesti? Loyola de Palacion komission puolesta antama vastaus (14. maaliskuuta 2003) Komissio aikoo antaa lähikuukausina direktiiviehdotuksen, jossa vahvistetaan jäsenvaltioissa noudatettavat maantieinfrastruktuurien turvallisuuden hallinnointia koskevat vähimmäisvaatimukset. Ehdotuksessa edellytetään erityisesti, että vaaralliset tieosuudet yksilöidään ja ne eliminoidaan ja että toteutetaan turvallisuustarkastus kaikilla Euroopan laajuiseen verkkoon kuuluvilla teillä. Reunapaaluja on jo asennettu useiden teiden varsille eri maissa. Niillä on myönteinen ohjaava vaikutus ajoneuvoihin, ja ne ovat erittäin tehokkaita yöllä tai näkyvyyden ollessa huono, sillä ne osoittavat liikennöinnille tarkoitetun ja soveltuvan tiealueen rajat. Reunapaalut kuuluvat rakennusalan tuotteita koskevan jäsenvaltioiden lainsäädännön lähentämisestä annetun neuvoston direktiivin 89/106/ETY(1) soveltamisalaan. Euroopan standardointikomitean (CEN) on määrä julkaista niitä koskeva yhdenmukaistettu standardi, jossa määritellään Euroopan tasolla EY-merkinnän edellyttämät tekniset vaatimukset. EY-merkintä takaa kyseisten tuotteiden vapaan liikkumisen kaikilla kansallisilla markkinoilla. Päätös reunapaalujen asentamisesta kaikkien teiden varsille kuuluu kuitenkin jäsenvaltioiden tai niiden infrastruktuurien hallinnoinnista vastaavien viranomaisten toimivaltaan. Tässä vaiheessa ei ole perusteltua ottaa niitä käyttöön yleisesti kaikkialla Euroopassa. (1) Neuvoston direktiivi 89/106/ETY, annettu 21 päivänä joulukuuta 1988, rakennusalan tuotteita koskevan jäsenvaltioiden lainsäädännön lähentämisestä (EYVL L 40, 11.2.1989).